प्रवास की क्रिया एक ही समय व्यक्ति, देश और विदेश से सम्बंधित है। कई बाद देश के लोग देश की आर्थिक अस्थिरता वाली स्थिति में प्रवास धारण करते हैं। प्रवास के कई कारण और आयाम रहे हैं। हमे ज्ञात है कि ’’उन्नीसवीं शताब्दी में मॉरिशस, फिजी, सूरीनाम, गयाना एवं ट्रिनिडाड आदि देशों में छल-कपट से हजारों की संख्या में भारतीय मजदूरों को गिरमिटिया प्रथा अर्थात शर्तबन्दी कानून के अंतर्गत भेजा गया था। ये सभी भारतीय मजदूर लगभग एक ही जैसी परिस्थितियों में कलकत्ता तथा मद्रास के बन्दरगाहों से जहाज पर जानवरों की तरह लादकर उपरोक्त देशों मे भेजे गए। कुछ तो रास्ते में ही मर गये, शेष बुरे हाल में पहुंचे और उन्हें गोरे मालिकों को सौंप दिया गया। ये अधिकांश भारतीय मजदूर पूर्वी उत्तरप्रदेश तथा बिहार के थे। कुछ दक्षिणी भारत और महाराष्ट्र के भी थे। इनमें से कुछ लोग अपने साथ ’रामचरित मानस’, ’हनुमान चालीसा’, ’आल्हा’, ’सत्यनारायण कथा’, ’श्रीमद् भागवत कथा’ आदि लेकर गए, जिससे इनमें कष्टें को सहने का साहस, भाषा एवं संस्कृति के प्रति प्रेम बना रहा।’’१